《匡庐晚望》
明代·李畅

指点匡山动客情，寒烟初散暮云横。峰头古寺千林静，湖上春帆一叶轻。

瀑布尚流经腊雪，梅花犹吐隔年英。佛灯隐隐钟声渺，风送鄱阳一夜行。

作者简介：李畅，字若无。南海人。待问父。少读书学诗，舍旁有洲，尝建知津亭于其上，邀文士相唱和。年四十，以父命出为掾吏，仕司嘉兴狱。迁任韶州司仓，寻转边蓬尉。以子待问贵显，获封赠户部尚书。有《蜩笑集》。清温汝能《粤东诗海》卷三七有传。